Տիգրան Բալայան

Տիգրան Կիմի Բալայան (հոկտեմբերի 29, 1977(1977-10-29), Երևան, Հայկական ԽՍՀ, ԽՍՀՄ), հայ դիվանագետ, ՀՀ ԱԳՆ մամուլի խոսնակ (2010-2018 թթ.), Նիդերլանդներում Հայաստանի արտակարգ և լիազոր դեսպան (2018 թ.), Քիմիական զենքի արգելման կազմակերպությունում Հայաստանի մշտական ներկայացուցիչ (2018 թ.):


== Կենսագրություն ==
1994-1999 թթ. սովորել է Երևանի պետական համալսարանի Միջազգային հարաբերություններ ֆակուլտետում՝ ստանալով պատմաբանի և միջազգային հարաբերությունների մասնագետի որակավորում։
1999-2002 թթ. սովորել է ԵՊՀ Միջազգային հարաբերություններ ֆակուլտետի ասպիրանտուրայում՝ ստանալով պատմական գիտությունների թեկնածուի գիտական աստիճան։ Դիսերտացիայի թեման՝ «Ղարաբաղյան խնդիրը և միջազգային դիվանագիտությունը 1991-1994 թթ.»:
2000-2002 թթ. սովորել է ՌԴ ԱԳՆ Դիվանագիտական ակադեմիայի Միջազգային հարաբերություններ ֆակուլտետում։
1997-2000 թթ. աշխատել է Հայաստանում ԼՂՀ մշտական ներկայացուցչությունում՝ որպես մշտական ներկայացուցչի օգնական, ով պատասխանատու է հասարակայնության հետ կապերի համար։
2000-2002 թթ. աշխատել է ՌԴ-ում ՀՀ դեսպանատանը՝ որպես Քաղաքական բաժնի ղեկավարի օգնական։
2002-2004 թթ. դասախոսել է Հայ-ռուսական (սլավոնական) համալսարանում։
2002-2003 թթ. եղել է կցորդ ՀՀ ԱԳՆ Տեղեկատվության և հասարակայնության հետ կապերի վարչությունում։
2003-2004 թթ. եղել է կցորդ ՀՀ ԱԳՆ Սպառազինությունների վերահսկողության և միջազգային անվտանգության վարչության ՆԱՏՕ-ի բաժնում։
2004-2007 թթ. եղել է երրորդ, ապա երկրորդ քարտուղար Բելգիայի թագավորությունում ՀՀ դեսպանությունում։
2007-2008 թթ. ՀՀ ԱԳՆ Մամուլի և տեղեկատվության վարչության Լրատվամիջոցների հետ կապի բաժնի վարիչի պաշտոնակատար։
2007-2018 թթ. դասավանդել է ԵՊՀ Միջազգային հարաբերությունների ֆակուլտետում, 2013թ. շնորհվել է դոցենտի գիտական կոչում։
2008-2010 թթ. ՀՀ ԱԳՆ մամուլի և տեղեկատվության վարչության պետի, ինչպես նաև մամուլի քարտուղարի պարտականությունների կատարող,
2010-2018թթ. ՀՀ ԱԳՆ մամուլի խոսնակ։
2016-2018թթ. ՀՀ ԱԳՆ Լրատվության և հանրային դիվանագիտության վարչության պետի պաշտոնակատար։
2018 թվականի հոկտեմբերի 4-ին նշանակվել է Նիդերլանդների Թագավորությունում Հայաստանի Հանրապետության արտակարգ և լիազոր դեսպան, Քիմիական զենքի արգելման կազմակերպությունում ՀՀ մշտական ներկայացուցիչ (նստավայրը՝ Հաագա)։Հեղինակ է բազմաթիվ գիտական հոդվածների, ինչպես նաև «Լեռնային Ղարաբաղի խնդիրը և միջազգային դիվանագիտությունը 1991-1994 թթ.» մենագրության, «Բազմակողմ Դիվանագիտություն» դասախոսությունների ժողովածուի։
Հայաստանի պատվիրակությունների կազմում մասնակցել է բազմաթիվ գագաթաժողովների և համաժողովների։
Տիրապետում է հայերեն, ռուսերեն, անգլերեն և ֆրանսերեն լեզուների։


== Կոչումներ, պարգևներ ==
ՀՀ Նախագահի 2015 թ. մարտի 2-ի հրամանագրով շնորհվել է Հայաստանի Հանրապետության արտակարգ դեսպանորդ և լիազոր նախարարի դիվանագիտական աստիճան։
2015 թ. դեկտեմբերի 25-ին ծառայողական պարտականությունները լավագույնս կատարելու համար ԱԳ նախարար Էդվարդ Նալբանդյանի կողմից պարգևատրվել է Ջոն Կիրակոսյանի անվան հուշամեդալով։
Բարեխիղճ և արդյունավետ աշխատանքի համար պարգևատրվել է ՀՀ Նախագահի, ՀՀ վարչապետի և ԱԳ նախարարի շնորհակալագրերով, ՀՀ վարչապետի անվանական ժամացույցով, ԼՂՀ ԱԳՆ 20-ամյակի հուշամեդալով, ՀՀ ՊՆ «Վազգեն Սարգսյան» մեդալով։
2016 թ. մարտի 1-ին, դիվանագետի օրվա առթիվ, արդյունավետ և բարեխիղճ գործունեության համար Տիգրան Կիմի Բալայանը ՀՀ նախագահի կողմից պարգևատրվել է Մխիթար Գոշի մեդալով (2016)։
Պարգևատրվել է նաև Արցախի Հանրապետության «Երախտագիտության մեդալով» և ՀՀ ԱԳՆ պատվո մեդալով։


== Ընտանիք ==
Ամուսնացած է, ունի որդի և դուստր։ ՀՀ Սահմանադրական դատարանի անդամ Կիմ Բալայանի որդին է, սահմանադրագետ Գաբրիել Բալայանի եղբայրը։


== Ծանոթագրություններ ==